દોસ્ત તું ભાજીપાવની લારી ઉપર જાય અને તારી ડીશ તૈયાર થઈ જાય, તું પૈસા આપવાની વાત કરે તો લારીવાળો કહે છે સાહેબ તમારા તો પૈસા લેવાતા હોય. ધીરે ધીરે તને આ આદત થઈ જાય છે, તારો હાથ ખીસ્સામાં જાય છે પણ તે પૈસા આપવા માટે નહીં કે પૈસા મુકવા માટે, તું પોલીસ ન્હોતો ત્યારે આવો ન્હોતો. તને પણ ખબર છે લોકો તારા માટે શું બોલે છે. પહેલા તેમનો અવાજ તારે કાને પડતો હતો, પણ તે નિવૃત્ત થતાં પોલીસવાળાની હાલત અને ચાલુ નોકરીએ મરી જતા પોલીસ પરિવારને રસ્તે રખડતા જોયો ત્યારથી તેણે તારી સાથે વાત કરવાનું બંધ કરી દિધુ છે તું પૈસા તો કમાય છે પણ તારી પાસે પૈસા વાપરવાનો સમય જ રહ્યો નથી. તારા સગા વહાલામાં તારી ચર્ચા છે, અમારો ભાઈ પોલીસમાં છે. પણ તારો પોલીસ હોવાનો રૂઆબ તારા મિત્રો અને સગા વચ્ચે છે, તારી ઓફિસમાં તારી કેવી હાલત છે તેની તો તને જ ખબર છે. પોલીસમાં જોડાયો ત્યારે ખબર ન્હોતી તારે હાથમાં બંદુકની જગ્યાએ સાહેબના ઘરની સાવરણી હશે, ત્યાં તારી ઓળખ ઓર્ડરલીની છે કારણ તું પોલીસવાળો છે.